বাংলাদেশ তথা বাংলাভাষী মুসলিম সমাজে ইসলামের বিশুদ্ধ দাওয়াত প্রসারের ক্ষেত্রে মুহাম্মাদ আসাদুল্লাহ আল-গালিবের অবদান অসামান্য। ৫০ ও ৬০-এর দশকে এ দেশে আহলেহাদীছ আন্দোলনের অন্যতম দিকপাল আল্লামা আব্দুল্লাহেল কাফী আল-কোরায়শী পবিত্র কুরআন ও ছহীহ হাদীছ ভিত্তিক সমাজ গঠনের লক্ষ্যে যে বুদ্ধিবৃত্তিক ও সাংগঠনিক আন্দোলন শুরু করেছিলেন, সে আন্দোলনকে আরো সুপ্রতিজ্ঞ ও সুসংহত করে তুলেছেন মুহাম্মাদ আসাদুল্লাহ আল-গালিব। গোষ্ঠীগত গণ্ডির ঊর্ধ্বে উঠে তিনি আহলেহাদীছকে একটি ব্যাপকভিত্তিক ধর্মীয় ও সামাজিক আন্দোলনে রূপদানের প্রচেষ্টা চালিয়েছেন।[৬] তিনি তাঁর বক্তব্য ও লেখনীর মাধ্যমে এটাই প্রমাণ করতে চেয়েছেন যে, মানবরচিত যাবতীয় মতবাদ পরিত্যাগ করে একমাত্র অহির বিধানের প্রতি নি:শর্ত আত্মসমর্পণের মধ্যেই মানুষের ইহকালীন মঙ্গল ও পরকালীন মুক্তি নিহিত। যা তিনি শ্লোগান আকারে তাঁর বিভিন্ন গ্রন্থে উল্লেখ করেছেন, "সকল বিধান বাতিল কর, অহির বিধান কায়েম কর"। মুসলিম সমাজে প্রচলিত শিরক-বিদআত এবং মারেফত/তরীকতের নামে প্রচলিত ইসলামবিরোধী আক্বীদা-আমলের বিরুদ্ধে তিনি সর্বদা সোচ্চার। তিনি মুসলিম উম্মাহকে মাযহাবভিত্তিক বিভক্তি থেকে বেরিয়ে এসে একমাত্র পবিত্র কুরআন ও ছহীহ হাদীছের কাছে আত্মসমার্পণের উদাত্ত আহবান জানিয়ে বলেন,"আসুন, পবিত্র কুরআন ও ছহীহ হাদীছের আলোকে জীবন গড়ি"।[৭] তিনি প্রচলিত সমাজব্যবস্থার আমূল পরিবর্তন কামনা করেন এবং প্রত্যাশা করেন এমন একটি ইসলামী সমাজ, যেখানে থাকবেনা প্রগতির নামে কোন বিজাতীয় মতবাদ; থাকবে না ইসলামের নামে কোনরূপ মাযহাবী সংকীর্ণতাবাদ। তিনি মনে করেন, রাষ্ট্র ও সমাজে ইসলাম প্রতিষ্ঠার জন্য প্রচলিত গণতন্ত্র তথা ব্যালটের রাজনীতি এবং জঙ্গীবাদ তথা বুলেটের রাজনীতি সম্পূর্ণভাবে পরিত্যাজ্য; বরং তাওহীদের ভিত্তিতে মানুষের আক্বীদা-আমলের সংস্কারের মাধ্যমে সমাজের সার্বিক সংস্কার সাধনই ইসলামী সমাজ ও রাষ্ট্র প্রতিষ্ঠার সঠিক পন্থা। এটাই তাঁর মতে ইক্বামতে দ্বীনের নবুয়তী পদ্ধতি। এ লক্ষ্য বাস্তবায়নে "ইমারত ও বায়‌আত" ভিত্তিক সংঘবদ্ধ আন্দোলনকে তিনি বর্তমান যুগের প্রেক্ষাপটে আবশ্যক মনে করেন। [৮][৯] [১০]